作者:吳文英
標題:沁園春
內容:澄碧西湖，軟紅南陌，銀河地穿。見華星影裡，仙棋局靜，清風行處，瑞玉圭寒。斜谷山深，望春樓遠，無此崢嶸小渭川。一泓地，解新波不涸，獨障狂瀾。老蘇而後坡仙。繼菊井嘉名相與傳。試摩挲勁石，無令角折，丁寧明月，莫涴規圓。漫結鷗盟，那知魚樂，心止中流別有天。無塵夜，聽吾伊正在，秋水闌干。